Vlčan, Samuel, minister pôdohospodárstva a rozvoja vidieka SR (2022-02-03):
Ďakujem. Vážený pán predsedajúci, vážené panie poslankyne, páni poslanci, ak teda pán poslanec Šeliga by dovolil, ja by som svoju odpoveď formuloval ako odpoveď aj na otázku č. 14 a 41, keďže je to vlastne tá istá otázka. Pán poslanec sa ale asi chcel ubezpečiť, že (povedané s pobavením) tá otázka zaznie. Vážený pán poslanec, je potrebné si ujasniť, že nejde o žiadne krátenie dotácií pre poľnohospodárstvo, teda pre farmárov alebo pestovateľov alebo spracovateľov, alebo teda pre lesníkov alebo lesných hospodárov. Rozhodnutie Európskej komisie o prerušení, resp. pozastavení platieb z európskeho poľnohospodárskeho fondu a fondu rozvoja vidieka sa týkajú refundácie vyplatených výdavkov Slovenskej republiky zo strany Európskej komisie. Predmetné rozhodnutie sa v žiadnom prípade nedotkne vyplácania platieb konečným prijímateľom a neznamená výpadok financií pre slovenských poľnohospodárov. Týmto rozhodnutím nebude znížená celková alokácia finančných prostriedkov programu rozvoja vidieka za obdobie 2014 až 2022 určených pre slovenských poľnohospodárov. Európska komisia v súvislosti s podozreniami z podvodov a korupcie v prostredí Pôdohospodárskej platobnej agentúry z výdavkov tohto fondu, ktoré boli odhalené Národnou kriminálnou agentúrou, všetci vieme, že ide o známu kauzu Dobytkár, vzhľadom teda na závažnosť týchto zistení a existenciu rizika poškodenia finančných záujmov Európskej únie za účelom ich ochrany prerušila Slovenskej republike v roku 2020 podľa čl. 83 nariadenia Európskej únie č. 1303/2013 platnosť znení lehoty na priebežné platby z tohto fondu v rámci rizikových projektových opatrení č. 478 a 16 v príslušných deklarovaných štvrťročných vyhláseniach o výdavkoch vo výške najskôr 10 % rizikových platieb. Následne Komisia pokračovala v procese vyvodzovania sankcií voči Slovenskej republike a prostredníctvom vykonávacích rozhodnutí uplatnila pozastavenie priebežných platieb podľa čl. 41 ods. 1 nariadenia 1306/2013 v platnom znení. V máji 2021 oznámil generálny riaditeľ pre poľnohospodárstvo a rozvoj vidieka z DG AGRI slovenským orgánom, že z dôvodu ochrany finančných záujmov považuje za nevyhnutné uplatniť v rámci preventívnych opatrení prerušenie lehôt na platbu rizikových platieb vo výške 25 % objemu rizikových platieb, a to až do výsledku procesu overenia súladu, ktorý zohľadní výsledky forenzného auditu a ide o tzv. audit RD 1R 2020 807 SK. Výsledky auditu oznámené Komisii 1. júna 2021 poukazujú na vážne nedostatky vo fungovaní viacerých hlavných kontrol, pozostatky platobnej agentúry a vzniknuté riziko a výnimočne vysokých škôd pre európsky poľnohospodársky fond a fond rozvoja vidieka. Finančné opravy sa majú uplatňovať aj na výdavky vynaložené po období, na ktoré sa vzťahuje predmetný audit, a to dovtedy, pokiaľ zistené nedostatky neprestanú negatívne ovplyvňovať zákonnosť a správnosť výdavkov. Zvýšené percento prerušenia, t. j. 25 % z objemu rizikových platieb, bolo uplatnené doteraz na rizikové výdavky Pôdohospodárskej platobnej agentúry vynaložené v prvom až treťom štvrťroku 2021. Tieto prerušené, pozastavené platby budú Slovenskej republike uvoľnené až po ukončení celého procesu overenia súladu v súvislosti s vyšetrovaním v rámci toho auditu RD 1R, čiže po stanovení konečnej finančnej opravy. Zatiaľ nie je stanovená konečná výška finančnej opravy. Pôdohospodárska platobná agentúra so značným úsilím implementovala v rámci ozdravného plánu mechanizmy na odstránenie zistených nedostatkov, teda čo sa týka náležitých kontrol, primeraných postupov, výberu a hodnotenia projektov, žiadostí, overovania, súladu postupov verejného obstarávania s vnútroštátnymi a európskymi predpismi, náležitá, náležité hodnotenie primeranosti nákladov a o týchto opatreniach sme, samozrejme, Európsku komisiu informovali a boli overené certifikačným orgánom a uvedené v práve certifikačného finančného auditu za rok 2021.